**Konkurss**

**“Par finansējuma piešķiršanu vasaras skolām”**

**NOLIKUMS**

1. **Vispārīgie jautājumi**
2. Konkursa “Par finansējuma piešķiršanu vasaras skolām”, turpmāk – Konkurss, nolikums, nosaka kārtību, kādā Konkursam tiek iesniegti, izvērtēti vasaras skolu projekti, turpmāk – Projekts, un finansiāli atbalstīta vasaras skolu organizēšana Cēsu novada administratīvajā teritorijā.
3. Vasaras skola šī Konkursa izpratnē ir - vasaras skola, plenērs, radoša darbnīca, seminārs, kursi u.c.
4. Finanšu līdzekļi vasaras skolu organizēšanai Konkursa nolikumā noteiktajā kārtībā tiek piešķirti biedrību, nodibinājumu un Latvijā darbojošos augstskolu, turpmāk – Pretendenti, rīkoto vasaras skolu līdzfinansēšanai. Konkursā nevar piedalīties biedrības un nodibinājumi, kas dibināti ar mērķi atbalstīt Cēsu novada pašvaldības izglītības iestādes.
5. Konkurss ir atklāts un tajā var piedalīties Konkursa nolikuma 3.punktā norādītie Pretendenti.
6. Cēsu novada pašvaldības kopējais budžets Projektu īstenošanas līdzfinansēšanai tiek noteikts saskaņā ar ikgadējo pieņemto budžetu
7. Konkursa pieejamā budžeta ietvaros tiks atbalstītas viena vai vairākas vasaras skolas.
8. Konkursu organizē Cēsu novada pašvaldības Attīstības nodaļa.
9. Finansējuma piešķiršanas komisijas, turpmāk – Komisija, sastāvu apstiprina Cēsu novada domes priekšsēdētājs.
10. Konkurss tiek izsludināts vienu reizi gadā.
11. Informācija par konkursu tiek publicēta Cēsu novada pašvaldības interneta vietnē [www.cesis.lv](http://www.cesis.lv) un pašvaldības sociālajos tīklos.

# Konkursa mērķis un Projektu vērtēšanas kritēriji

1. Konkursa mērķis ir finansiāli atbalstīt Pretendentu vasaras skolas organizēšanā, radot jaunas idejas un pieejas konkrētajā sfērā.
2. Finansiālais atbalsts tiek piešķirts dienas un diennakts vasaras skolu, kuru dalībnieku vecums ir no 18 gadiem, organizēšanai.
3. Konkursa aktivitātes var tikt īstenotas tikai Cēsu novada administratīvajā teritorijā.
4. Konkursā netiek atbalstītas vasaras skolas, kurās Cēsu novada pašvaldībai pieprasītais finansējums pārsniedz 20 procentus no kopējā vasaras skolas budžeta.
5. Konkursā netiek atbalstīti Projekti, kas vērsti uz līdzdalību konkursos un sacensībās, kā arī sporta, militāra, reliģiska rakstura, brīvā laika pavadīšanas nometnes, kā arī nometnes bērniem un jauniešiem vecumā līdz 18 gadiem.
6. Konkursa komisija, pieņemot lēmumu atbalstīt pretendenta iesniegto Projektu un piešķirt finansiālu atbalstu, ievēro šādus pamatkritērijus:
7. Dalībnieku uzturēšanās ilgums Cēsu novada administratīvajā teritorijā (cilvēkdienu skaits);
8. Vasaras skolas izmaksu pamatotība;
9. Vasaras skolas nodrošināšanai piesaistīto resursu dažādība;
10. Pretendenta, vasaras skolas vadītāja un lektoru kompetence un iepriekšējā pieredze vasaras skolu rīkošanā un darbā ar mērķa grupu, kas norādīta Projektā;
11. Projekts ir tehniski kvalitatīvs un atbilst Nolikuma prasībām.
12. Prioritāri tiek atbalstītas:
13. Vasaras skolas radošo vai/un kultūras industriju, sociālo zinātņu jomās;
14. Vasaras skolas, kuru ietvaros tiek pētītas Cēsu novadam aktuālas problēmas, radīti risinājumi vai rīcības plāni aktuālu problēmu novēršanai, radītas Cēsu novadam paliekošas, ilgtspējīgas vērtības;
15. Vasaras skolas, kurās plānots piesaistīt starptautiskus dalībniekus, starptautiskus ekspertus vai vieslektorus.
16. Vasaras skolas, kas tiks īstenotas tūrisma nesezonā laika posmā no kalendārā gada 1.septembra līdz secīgi sekojošā kalendārā gada 1.aprīlim, tādējādi piesaistot novadam papildus viesus un uzlabojot pilsētas ekonomisko situāciju tūrisma nesezonas laikā.
17. **Projektu iesniegšana**
18. Projekta iesniegums sastāv no:
    1. pieteikuma veidlapas (1.pielikums);
    2. vasaras skolas kopējā budžeta tāmes (2.pielikums);
    3. informācijas par vasaras skolas vadītāja un iesaistīto lektoru pieredzi, pievienojot CV;
    4. Vasaras skolas norises plānu/pasākumu kalendāru.
19. Papildu nolikuma 18.punktā minētajiem dokumentiem Pretendentam ir tiesības pievienot arī citus dokumentus, kas sniedz būtisku informāciju par pašu Pretendentu vai plānoto vasaras skolu.
20. Projekta pieteikumu paraksta vasaras skolas vadītājs un Pretendenta organizācijas amatpersona.
21. Pretendentam viena konkursa ietvaros ir tiesības iesniegt ne vairāk kā vienu Projektu.
22. Projekta iesniegumu var iesniegt sekojošos veidos:
    1. personīgi iesniedz pašvaldības Apmeklētāju apkalpošanas centrā (Bērzaines iela 5, Cēsis, Cēsu novads, LV-4101) ne vēlāk kā paziņojumā par projektu iesniegumu iesniegšanu norādītajā beigu termiņā;
    2. nosūtot pa pastu uz Cēsu novada pašvaldības adresi Bērzaines iela 5, Cēsis, Cēsu novads, LV-4101. Par tā iesniegšanas datumu uzskata pasta zīmogā norādīto nosūtīšanas datumu.
    3. elektroniskā veidā, parakstītu ar drošu elektronisko parakstu atbilstoši Elektronisko dokumentu likumā noteiktajam, nosūtot uz šādu elektroniskā pasta adresi iac@cesis.lv . Visiem elektroniskā veidā iesniegtiem dokumentiem jābūt DOC, DOCX, XLS, PDF vai JPG formātā.
23. Projekti, kas nav sagatavoti saskaņā ar šī nolikuma 18., 19. punktu, netiek vērtēti saskaņā ar šo nolikumu.
24. Projektu iesniegšanas termiņš ir 20 darba dienas pēc paziņojuma par Konkursa izsludināšanu publicēšanas vortālā [www.cesis.lv](http://www.cesis.lv);
25. Konkursa komisija izskata tikai šī nolikuma 24.punktā norādītajā termiņā iesniegtos Projektus.
26. Pretendentu pieteikumi tiek noraidīti bez tālākās vērtēšanas, ja ir konstatēti to profesionālās darbības pārkāpumi vai saistību neizpilde ar Cēsu novada pašvaldību noslēgtajos līgumos pēdējo 12 mēnešu laikā, no Konkursa izsludināšanas dienas.
27. **Projektu finansējums**
28. Maksimālais finansiālais atbalsts vienas vasaras skolas rīkošanai tiek piemērots šādā kārtībā:
    1. Vasaras skolām, kuru ilgums ir līdz 3 dienām – maksimālā finansējuma atbalsta summa – līdz 1000 EUR (viens tūkstotis eiro, 0 centi);
    2. Vasaras skolām, kuru ilgums ir līdz 10 dienām – maksimālā finansējuma atbalsta summa – līdz 2500 EUR (divi tūkstoši pieci simti eiro, 0 centi);
    3. Vasaras skolām, kuru ilgums ir 11 un vairāk dienas – maksimālā finansējuma atbalsta summa – līdz 5000 EUR (pieci tūkstoši eiro, 0 centi);
29. Pašvaldības finansiālais atbalsts veido ne vairāk kā 20 % no Projekta kopējā budžeta.
30. Projekta attiecināmās izmaksas:
    1. aprīkojuma noma;
    2. transporta pakalpojumi (t.sk. sabiedriskā transporta biļetes un degviela, kas attiecināma uz konkrētās vasaras skolas pasākumiem, iesniedzot maršrutu lapas);
    3. vasaras skolas piesaistīto ekspertu un vieslektoru atalgojums;
    4. dalībnieku ēdināšana un uzturēšanās izdevumi;
    5. aktivitātēm un nodarbībām nepieciešamie materiāli un kancelejas preces;
    6. saimniecības preces;
    7. mazvērtīgais inventārs;
    8. vasaras skolas apdrošināšanai un drošības nodrošināšanai;
    9. vasaras skolas informatīvie materiāli, reklāma.
    10. citas vasaras skolas programmas īstenošanai nepieciešamās izmaksas.
31. Projekta neattiecināmās izmaksas:
    1. Projekta vadītāja, grāmatveža, cita administratīvā personāla atalgojums;
    2. Projekta sagatavošanas izmaksas;
    3. Pamatlīdzekļu iegāde;
    4. prēmijas, dāvinājumi vai citi materiāli-stimulējoši pasākumi;
    5. naudas sodu, līgumsodu, kavējuma procentu apmaksa;
    6. bankas pārskaitījumu komisijas maksa;
    7. izmaksas, kas neatbilst Projekta mērķa sasniegšanai un izmaksas, kas jau tiek finansētas no Cēsu novada pašvaldības budžeta.
32. **Projektu izvērtēšanas kārtība**
33. Komisija veic Projektu izvērtēšanu un lēmuma pieņemšanu par atbalstāmajiem projektiem, Komisijas sēdēs.
34. Komisija sastāv no Komisijas priekšsēdētāja, Komisijas priekšsēdētāja vietnieka un 4 Komisijas locekļiem.
35. Komisijas sēdes protokolē Komisijas sekretārs, kurš nav Komisijas loceklis. Sēdes protokoli tiek glabāti Attīstības nodaļā atbilstoši lietvedības prasībām.
36. Komisijai ir tiesības pieņemt lēmumu, ja sēdē piedalās ne mazāk kā 2/3 no Komisijas locekļu skaita. Lēmumu par finansējuma piešķiršanu iesniegtajiem Projektiem pieņem ar balsu vairākumu. Ja balsis dalās līdzīgās daļās, Komisijas priekšsēdētāja balss ir izšķirošā.
37. Komisija veic izvērtēšanu un pieņem lēmumu 15 darba dienu laikā pēc Projektu iesniegšanas termiņa beigām.
38. Ja Komisijas loceklis ir personīgi ieinteresēts kāda no iesniegto Projektu izskatīšanā, viņš par to informē pārējos Komisijas locekļus, un nepiedalās turpmākā visu iesniegto Projektu vērtēšanā.
39. Nepieciešamības gadījumā Komisijai ir tiesības pieaicināt ekspertus, kuriem ir padomdevēja tiesības.
40. Konkursa Komisijai ir tiesības pieņemt lēmumu par pilna vai daļēja finansējuma piešķiršanu Projektam saskaņā ar iesniegto Projekta budžetu, kā arī par atteikumu piešķirt finansējumu, nenorādot pamatojumu.
41. Daļēja finansējuma piešķiršanas gadījumā Konkursa komisijai ir tiesības pieprasīt atsevišķu izdevumu pozīciju pārskatīšanu vai samazināšanu.
42. Komisijas sēdes ir slēgtas un notiek bez Pretendenta klātbūtnes.
43. Attīstības nodaļa 5 darba dienu laikā pēc Komisijas sēdes elektroniski informē Pretendentu par pieņemto lēmumu, kā arī publicē atbalstīto vasaras skolu sarakstu vietnē www.cesis.lv;
44. Ja piešķirtais finansējums ir mazāks, nekā Projektā pieprasītais, Attīstības nodaļa 5 darba dienu laikā pēc Komisijas sēdes informē Pretendentu par Komisijas lēmumu. Nākamo 5 darba dienu laikā Pretendents informē Attīstības nodaļu, vai viņš ir gatavs organizēt vasaras skolu piešķirtā finansējuma apjomā, un saskaņo vasaras skolas programmu, iesniedzot precizēto vasaras skolas budžetu.
45. Lai nodrošinātu objektīva lēmuma pieņemšanu, Komisijai ir tiesības no Pretendenta pieprasīt papildu informāciju par plānoto vasaras skolu un nepieciešamības gadījumā Pretendentu uzaicināt uz Komisijas sēdi, lai precizētu pieteikuma detaļas.
46. **Projektu finansēšanas kārtība**
47. Līgums par vasaras skolu organizēšanu ar Pretendentu tiek noslēgts ne vēlāk kā vienu nedēļu pirms vasaras skolas sākuma (3.pielikums).
48. Avansa maksājums 70% apmērā no kopējās līguma summas tiek pārskaitīts Pretendenta bankas kontā 10 darba dienu laikā pēc līguma noslēgšanas.
49. Atlikušais finansējums 30% apmērā no kopējās līguma summas tiek pārskaitīts Pretendenta bankas kontā 10 darba dienu laikā pēc piešķirtā finansējuma izlietojuma atskaites (4.pielikums), vasaras skolas saturiskās atskaites (5.pielikums) iesniegšanas Attīstības nodaļā, to pārbaudes un apstiprināšanas.
50. **Projekta darbības kontrole**
51. Pretendents, kurš saņēmis līdzfinansējumu, piešķirtā finansējuma izlietojuma atskaiti un vasaras skolas saturisko atskaiti iesniedz Attīstības nodaļā 2 mēnešu laikā pēc vasaras skolas beigām.
52. Ja vasaras skola netiek realizēta objektīvu iemeslu dēļ, Pretendents par to rakstiski informē Attīstības nodaļu vismaz 10 darba dienas pirms plānotā vasaras skolas sākuma un saskaņo citu vasaras skolas norises laiku.
53. Attīstības nodaļai ir tiesības pārbaudīt:
    1. vasaras skolas darbību;
    2. piešķirto finanšu līdzekļu izlietojuma atbilstību apstiprinātajam budžetam.
54. Vasaras skolas organizētāji ir atbildīgi par vasaras skolas programmas īstenošanu saskaņā ar apstiprināto Projektu un spēkā esošajiem normatīvajiem aktiem.
55. Pretendenta pienākums ir visos reklāmas un informatīvajos materiālos norādīt Cēsu novada pašvaldības finansiālo atbalstu vasaras skolas organizēšanai.
56. Ja vasaras skola netiek realizēta noteiktajā termiņā un atbilstoši iesniegtajam Projektam vai piešķirtais finansējums netiek izlietots paredzētajiem mērķiem un tiek konstatēti finanšu pārkāpumi, Finansējuma saņēmējs atmaksā Cēsu novada pašvaldības piešķirto finansējumu pilnā apmērā.